Ellen Trane Nørby (V), 2009-03-24:
Fra Venstres side er vi glade for, at vi nu får en debat om FN's handicapkonvention.
Det er sådan, at vi fra Venstres side synes, at de to forslag, der fremsættes i dag, i høj grad skal ses i relation til det beslutningsforslag, som regeringen fremsætter i løbet af den næste måneds tid, nærmere bestemt på Danske Handicaporganisationers 75 års fødselsdag.
Det synes jeg jo sådan set er et rigtig godt signal - at forslaget falder netop den dag - for der er ingen tvivl om, at FN's handicapkonvention er vigtig og også et meget, meget stort skridt fremad, måske ikke nødvendigvis i den daglige praksislovgivning, men som tegn på, at der ligger en stor forpligtelse på det her område også fra dansk side.
Fra Venstres side kan vi til gengæld ikke støtte det beslutningsforslag, B 97, som SF, S, Radikale Venstre og Enhedslisten har fremsat, om FN's handicapkonventions tillægsprotokol.
Det kan vi ikke af flere årsager, men i høj grad egentlig af den grund, at vi ønsker at se tiden an.
Det er jo sådan, at den komité, der nu er etableret, allerede med handicapkonventionens ratifikation i Danmark får mulighed for at overvåge debatten og med de rapporter, Danmark skal aflægge, også følge den overordnede debat om, hvordan det så går på handicapområdet i Danmark: Hvordan går det med tilgængelighed?
Hvordan går det på alle de områder, hvor Danmark jo selvfølgelig skal måles, vejes og vurderes?
Men vi ved jo ikke, hvordan komiteen kommer til at handle og agere i forhold til tillægsprotokollen, og vi kan også se, at der er 22 andre EU-lande, som heller ikke har ønsket at ratificere tillægsprotokollen, nok på grund af den samme bekymring for, hvad det er for en praksis, der vil blive tillagt - en bekymring for, hvad det er for en praksis, der vil komme ud af, at så forskellige lande som de europæiske med nogle traditioner, afrikanske lande, asiatiske lande med andre traditioner lige pludselig skal have et fælles implementeringskodeks, som man jo må forudsætte skal ligge til grund for et fælles klageorgan som det, der lægges op til i tillægsprotokollen.
Vi ønsker fra Venstres side i højere grad at få understøttet og uddybet de muligheder for klageadgang, der er i det danske system i form af anker, også fordi vi tror på, at det alt andet lige er lettere tilgængeligt og dermed bedre for retssikkerheden for den enkelte handicappede at have et godt klagesystem i Danmark end at være tvunget til at gå til en international instans.
Vi ved allerede i dag, hvor ressourcekrævende det er, når danskere bringer enkeltsager op for andre af FN's klageinstanser - det kan være Menneskerettighedsdomstolen, det kan være andre sager.
Det er enormt ressourcekrævende både for den enkelte og økonomisk.
Vi tror fra Venstres side, det er meget vigtigere, at vi får lagt vægt på, at klageorganerne i Danmark er tilstrækkelig gode.
Vi er helt sikre på, at det, at Danmark nu ratificerer selve handicapkonventionen, vil betyde, at vi løbende får en debat om, hvor vi skal forbedre os, og hvor man gør noget i andre lande, som vi måske kan få inspiration af.
Og den dialog med komiteen vil være det væsentligste.
Så på den baggrund ønsker vi fra Venstres side ikke at støtte B 97 om undertegnelse og ratifikation af tillægsprotokollen til FN's konvention om rettigheder for personer med handicap.